Call for papers
Forfattere: Pernille Meyer, Louise Mønster, Jens Lohfert Jørgensen, Tobias Skiveren
Tidsskrift: passage (2026-02-20)

## En ny kanon

I 2025 fik den danske gymnasieskole en ny litterær kanon. Efter flere års debat og vedvarende pres fra bl.a. Dansklærerforeningen nedsatte Undervisningsministeriet et ekspertudvalg, som i september 2025 lancerede en revideret kanon. Den består af syv obligatoriske forfatterskaber og en bruttoliste på 28 forfattere samt to genrekategorier, hvoraf dansklærere fremover skal vælge 12.

Med den nye kanon blev der ikke blot flyttet rundt på de velkendte brikker. Nye stemmer er kommet til, og både kvindelige og nordiske forfatterskaber er blevet markant opprioriteret. Blandt de nyoptagne findes Charlotta Dorothea Biehl, Thomasine Gyllembourg, Karin Michaëlis, Marie Bregendahl, Hans Lynge og William Heinesen - forfatterskaber, som for mange dansklærere vil være mindre velkendte, og som i sammenligning med den tidligere kanons forfatterskaber kun er sparsomt repræsenteret i dansk litteraturforskning.

Den  nye  kanon  kalder  derfor  på  ny  litteraturkritik.  Hvad  kendetegner  Hans Lynges forfatterskab? Hvilke af Biehls og Gyllembourgs værker træder stærkest frem og er mest relevante i en nutidig kontekst? Samtidig giver den nye kanon anledning til at stille større litteraturhistoriografiske og litteratursociologiske spørgsmål om, hvordan  kanoner  konstitueres.  Hvilken  rolle  har  forlaget  Gladiators  Sandalserie spillet for inklusionen af oversete navne? Hvilke litteratur- og kulturteoretiske tendenser præger valg og fravalg? Og hvad siger ministerens efterfølgende tilføjelse af Martin Andersen Nexø om forholdet mellem kanon og politik?

I dette nummer af Passage inviterer vi til artikelforslag, der belyser den nye kanon  ud  fra  litteraturkritiske,  litteraturhistoriske  og  litteratursociologiske  vinkler. Det gælder eksempelvis artikler, der leverer ny viden om nogle af bruttolistens nyankomne forfatterskaber eller reaktualiserer velkendte skikkelser i en samtidshistorisk kontekst anno 2025. Det gælder også bredere diskussioner af kanondannelsens bagvedliggende  principper  og  betingelser,  som  de  diskuteres  i  traditionerne  fra John Guillory og David Perkins, og af dens selektionsmekanismer som udtryk for en litterær periode eller et litterært system, som Frank Kermode og Mads Rosendahl Thomsen beskriver dem. Og det gælder analyser af den debat, som den nye kanon er et resultat af, gerne med udsyn til tidligere danske kanondebatter. Med dette nummer af Passage ønsker vi på den måde at styrke den nye kanons sparsomme litteraturkritiske fundament og at etablere en kritisk refleksion over de præmisser, som kanondannelsen bygger på.

Artikelforslag  på  max.  1  side,  på  dansk,  svensk  eller  norsk,  sendes  senest 20. februar 2026 til én af temaredaktørerne:

Pernille Meyer (pmc@au.dk) Louise Mønster (louise@ikl.aau.dk) Jens Lohfert Jørgensen (jenslj@ikl.aau.dk)

Tobias Skiveren (tobiasskiveren@hum.ku.dk)